இந்திய முற்போக்கு படைப்புகளில் மிகப்பெரும்பாலானவை மார்க்சியத்துக்குள் நின்று விடுபவை. தகழி சிவசங்கரபிள்ளை போன்ற பெரும்படைப்பாளியின் படைப்புகள்கூட அப்படித்தான். மார்க்ஸியத்துக்கு எதிராக செயல்படக்கூடிய ஒரு கருத்தியல் கூறு அவற்றுக்குள் இல்லை. அப்படி செயல்படும்போது ஏற்படும் முரணியக்கமே மார்க்ஸியத்தை தாண்டிச்செல்லக் கூடிய தகைமையை அதற்கு அளிக்கிறது. நிரஞ்சனா, யஷ்பால் போன்ற படைப்பாளிகளின் படைப்புலகுகள் முழுமையாக சுற்றுச்சுவர் கட்டப்பட்டு அரண் அமைக்கப்பட்டவை. ஜெயகாந்தனின் உலகில் ப்ல இடங்களில் அவரே அறியாத ரகசிய வாசல்கள் உள்ளன. பல இடங்களில் அரண்கள் இடிந்து கிடக்கின்றன. இந்த அம்சத்தை , அதாவது ‘தத்துவார்த்த முழுமை இல்லாத நிலையை ‘ முக்கியமான படைப்புக்கூறு என்றே நான் எண்ணுகிறேன்.